ตรุษจีนสะพัดแสนล. แบงก์แห่ตุนเงินเพิ่ม
ธนาคารแห่ตุนเงินตรุษจีนเพิ่ม ธปท.คาดเงินสะพัด 1.75 แสนล้าน เพิ่มจากปีก่อน 2%
7 ก.พ. 2558

โดย...โพสต์ทูเดย์
ธนาคารแห่ตุนเงินตรุษจีนเพิ่ม ธปท.คาดเงินสะพัด 1.75 แสนล้าน เพิ่มจากปีก่อน 2%
ธนาคารกสิกรไทย เปิดเผยว่า ได้สำรองเงินสดรับเทศกาลตรุษจีนปีนี้ไว้ 3.75 หมื่นล้านบาท เพิ่มขึ้นจากปีก่อนราว 1,400 ล้านบาท โดยเป็นการสำรองผ่านเอทีเอ็ม 2.05 หมื่นล้านบาท และผ่านช่องทางสาขา 1.7 หมื่นล้านบาท 
ด้านธนาคารกรุงเทพ สำรองเงินสดไว้ 3.5 หมื่นล้านบาท ผ่านสาขากว่า 1,200 แห่ง และตู้เอทีเอ็มกว่า 9,000 จุด โดยกำหนดแผนดูแลการเติมเงินสดในเอทีเอ็มเป็นพิเศษ พร้อมสำรองธนบัตรใหม่บางส่วนเพื่อเป็นเงินอั่งเปา 
ขณะที่ธนาคารกรุงศรีอยุธยา สำรองเงิน 2.03 หมื่นล้านบาท เพิ่มขึ้น 8.5% หรือ 1,597 ล้านบาท โดยสำรองผ่านเอทีเอ็มราว 1.59 หมื่นล้านบาท และผ่านสาขา 4,437 ล้านบาท ขณะที่ธนาคารซีไอเอ็มบี ไทย สำรองเงินสดผ่านสาขาและตู้เอทีเอ็มทั่วประเทศราว 4,000 ล้านบาท
นายศรัณย์ ธำรงรัตน์ ผู้อำนวยการฝ่ายกลยุทธ์และวางแผน สายออกบัตรธนาคาร ธนาคารแห่งประเทศไทย (ธปท.) กล่าวว่า ระบบธนาคารพาณิชย์น่าจะมีการเบิกจ่ายธนบัตรช่วง 2 สัปดาห์ก่อนตรุษจีนราว 1.75 แสนล้านบาท เพิ่มจากปีก่อน 2% คาดว่าจะเป็นยอดเบิกจ่ายธนบัตร 4.5 หมื่นล้านบาท